Presidenti Obama bën thirrje për unitet në Evropë në fund të takimit të Varshavës
Në samitin e Natos presidenti Obama bëri thirrje për unitet në këtë “moment të rëndësishëm” për aleancën veri-atlantike
Presidenti Barack Obama premtoi mbështetje afatgjatë të Shteteve të Bashkuara për Evropën dhe bëri thirrje për unitet në atë që ai e quajti një "moment i rëndësishëm" për aleancën e NATO-s dhe Evropën. Presidenti Obama i dha fund takimeve në samitin dy-ditor të NATO-s në Poloni, ku vendet anëtare miratuan një masë të re ndaj Rusisë, duke njoftuar rotacionin e më shumë trupave në Poloni dhe shtetet baltike. Korrespondenti i Zërit të Amerikës, Luis Ramirez njofton nga Varshava. Një shfaqje e forcës dhe unitetit, në një kohë të pasigurisë nuk është parë që nga Lufta e Ftohtë. Takimi trajtoi shqetësimet e disa vendeve dhe miratoi një drejtim të ri. Një nga shqetësimet kryesore të Presidentit Obama ishte dalja e Britanisë nga Bashkimi Evropian dhe pyetja nëse mungesa e saj mund të dobësonte NATO-n. Ky është quajtur takimi i nivelit të lartë më i rëndësishëm që nga përfundimi i Luftës së Ftohtë, një pikë kthese në një kohë kur fokusi i NATO-s është zhvendosur nga mbrojtja e anëtarëve të saj në frenimin e një Rusie më agresive. Përgjigja e NATO-s: përforcime, dërgim të batalioneve shtesë me rotacione në vendet baltike dhe Poloni. Dhe një shtim të presionit ndaj Moskës në lidhje me çështjen e Ukrainës. Dhe më në fund, udhëheqësit në Varshavë trajtuan çështjen e rolit afatgjatë të NATO-s në Afganistan, ku për shkak të dhunës së vazhdueshme fundi i rolit të saj atje nuk është afër. Përveç 3.5 miliardë dollarëve në vit që Shtetet e Bashkuara po kontribuojnë, ka pasur angazhime edhe nga të tjerët. Tragjedia në Dallas bëri që Presidenti Obama të shkurtonte vizitën e tij në Evropë, por ai qëndroi deri në fund të takimit që shihej si shumë i rëndësishëm për t’u ndërprerë.